<classify> MFANYABIASHARA James Rugemalira ameshindwa kufika katika Mahakama ya Hakimu Mkazi Kisutu, Dar es Salaam jana kusikiliza kesi ya uhujumu uchumi inayomkabili kwa sababu ya kuumwa.Mshitakiwa mwingine katika kesi hiyo aliyekuwepo mahakamani ni mmiliki wa kampuni ya kufua umeme ya IPTL, Habinder Sethi. Wakili wa Serikali Mwandamizi, Wankyo Simon alidai mbele ya Hakimu Mkazi Mkuu, Huruma Shaidi kuwa kesi hiyo imekuja kwa ajili ya kutajwa na upelelezi haujakamilika. Alidai kuwa mshitakiwa wa pili hayupo mahakamani kwa sababu anaumwa.Kutokana na hilo, aliomba tarehe nyingine ya kutajwa kesi hiyo. Hakimu Shaidi aliahirisha kesi hiyo hadi Novemba 7, mwaka huu, itakapokuja kutajwa. Katika shauri lililopita, ilidaiwa kuwa washitakiwa hao kwa pamoja waliandika barua kwa Mkurugenzi wa Mashitaka Nchini DPP, kuomba kukiri mashitaka ya uhujumu uchumi yanayowakabili. Barua zao zinafanyiwa kazi.Wakili wa Rugemarila, Michael Ngalo alidai kuwa mshitakiwa huyo aliandika barua ya kukiri na mpaka sasa hajajibiwa. Aliuomba upande wa mashitaka kufanya mchakato ili wapate majibu ya barua hiyo haraka.Washitakiwa kwa pamoja wanakabiliwa na mashitaka 12 yakiwemo ya utakatishaji fedha na kusababisha hasara ya Dola za Marekani 22,198,544.60 na Sh 309,461,300,158.27.Walifikishwa mahakamani kwa mara ya kwanza Juni 19, 2017. Katika hatua nyingine, kesi ya uhujumu uchumi inayomkabili Mwandishi wa Habari za Uchunguzi, Erick Kabendera, katika mahakamani hiyo imeshindwa kuendelea kwa sababu hakimu anayeisikiliza alipata udhuru.Wakili wa Serikali Mwandamizi, Wankyo Simon alidai mbele ya Hakimu Mkazi, Vick Mwaikambo kuwa shauri hilo lilikuja kwa ajili ya kutajwa. Alidai kuwa upelelezi haujakamilika na shauri hilo lipo kwa Hakimu Mkazi Mwandamizi, Augustine Rwizile ambaye hayupo. Aliomba tarehe nyingine ya kutajwa kwa kesi hiyo.  <topic>: kitaifa 